Man gevonnis na hamer-aanval wat lei tot genadedood | Maroela Media
Edwin Cruywagen (44) is tot 15 jaar tronkstraf gevonnis. Landdros Shelly Msibi het ook bevind dat Cruywagen, wat onskuldig gepleit het op aanklag van poging tot moord, onbevoeg is om 'n vuurwapen te besit.
Cruywagen is vroeër skuldig bevind aan die aanval op sy vrou, Francis, op 21 Junie 2011. Cruywagen het beweer dat hy die aand by die huis gekom het na 'n kuier en gesien het sy vrou is aangerand. Hy beweer hy het toe die huis verlaat om die aanvallers te gaan soek. Francis is na die aanval blind en verlam gelaat. Sy het ook erge breinskade opgedoen. Sy is na die aanval na Holland waar sy deur genadedood 'n einde aan haar lewe gemaak het.
Michael Mazibuko, staatsaanklaer, sê Francis het ondraaglike pyn verduur. Sy het omtrent 260 behandelingsessies ondergaan tussen Januarie en Desember 2012 teen 'n koste van meer as R130 000.
Agnes Mokoena, 'n maatskaplike werker, het getuig dat Cruywagen geen berou vir sy dade getoon het nie. "Hy het in Zimbabwe grootgeword en baie rondgetrek. Sy stiefpa het sy ma en sy suster misbruik en hy en sy sibbes het 12 verskillende skole bygewoon." Mokoena sê Cruywagen is aan geweld en dwelmmisbruik onderwerp toe hy by die weermag aangesluit het. "Volgens sy suster en vriende is hy aggressief."
Goeie besluit geneem deur die landdros en getuies. Sulke vroue-mishandelaars hoort vir ewig uit die samelewing verwyder te word.